
ועדת החינוך, התרבות והספורט
09/07/2014

הכנסת התשע-עשרה
נוסח לא מתוקן

מושב שני
<פרוטוקול מס' 228>
מישיבת ועדת החינוך, התרבות והספורט
יום רביעי, י"א בתמוז התשע"ד (09 ביולי 2014), שעה 10:00
<סדר היום:>
<תקנות להסדר ההימורים בספורט (קביעת תחומי פעילות וסוגי שירותים של ארגון ספורט נתמך והכשרה לנושאי משרה), התשע"ד - 2014>
נכחו:

<חברי הוועדה:> 
עמרם מצנע – היו"ר
<מוזמנים:> 
	אורלי פרומן
	–
	מנכ"לית משרד התרבות והספורט

	אורי שפר
	–
	ראש מינהל הספורט, משרד התרבות והספורט

	הדס פרבר
	–
	עו"ד, היועצת המשפטית, משרד התרבות והספורט

	שירית קייסין
	–
	יועצת מנכ"לית משרד התרבות והספורט

	אור דורון
	–
	דוברת משרד התרבות והספורט

	יעקב פרידברג
	–
	עו"ד, משרד המשפטים

	זאב דיבסק
	–
	מנהל תחום בכיר, בטיחות בעבודה, משרד הכלכלה

	שבתאי פיקר
	–
	מזכיר איגוד מנהלי מחלקת ספורט, מרכז השלטון המקומי

	יצחק לארי
	–
	מנכ"ל המועצה להסדר ההימורים בספורט

	נטליה סטרחוב
	–
	עו"ד, היועצת המשפטית, המועצה להסדר ההימורים בספורט

	יורם ארנשטיין
	–
	מנכ"ל הפועל

	עודד נחמן
	–
	סמנכ"ל מרכז הפועל

	יוסף גייר
	–
	עו"ד, יועץ משפטי, הפועל

	רות קובי
	–
	חשבת מרכז הפועל

	כנרת גנצ'רסקי
	–
	רכזת מרכז הפועל

	מירי שלו
	–
	סמנכ"ל מרכז עצמה

	נאור גלילי
	–
	מנכ"ל מכבי ישראל


<ייעוץ משפטי: >
מירב ישראלי
שגיא קינן
<מנהלת הוועדה:>
יהודית גידלי
<רישום פרלמנטרי:>
אהובה שרון, חבר המתרגמים
<תקנות להסדר ההימורים בספורט (קביעת תחומי פעילות וסוגי שירותים של ארגון ספורט נתמך והכשרה לנושאי משרה), התשע"ד - 2014>
<היו"ר עמרם מצנע:>
ברוכים הבאים. אני שמח שאנחנו נפגשים כאן. דרך אגב, למי שמודאג, זה חדר מוגן. אנחנו נצלול ישר לעניין, בלי לדבר על המצב הנוכחי שמדברים עליו מספיק. 
קודם כל, אני מודה למשרד התרבות והספורט שבאמת עמד בלוח זמנים שקבענו ומגיש לנו את התקנות. אני מקווה שנעביר אותן ונראה אם צריך לתקן.

<אורלי פרומן:>
אנחנו הבאנו את התקנות לאחר דיון משותף עם המרכזים, כך שמה שאנחנו מביאים לכאן זה בהסכמת כולם. אנחנו אכן מקווים שהדיון  יהיה ענייני וקצר ונוכל לפרסם את התקנות.

<היו"ר עמרם מצנע:>
בסדר. מירב, בבקשה.

<מירב ישראלי:>
תקנות להסדר ההימורים בספורט (קביעת תחומי פעילות וסוגי שירותים של ארגון ספורט נתמך והכשרה לנושאי משרה), התשע"ד-2014

בתוקף סמכותי לפי סעיף 9(ב1)(5)(ב) ו-(ג) ו-(ג1) לחוק להסדר ההימורים בספורט, התשכ"ז-1967 (להלן – החוק) ובאישור ועדת החינוך, התרבות והספורט של הכנסת, אני מתקינה תקנות אלה:

1. הגדרות
"אגודת ספורט", "איגוד ספורט" או "התאחדות ספורט" – כהגדרתם בחוק הספורט.

"ארגון ספורט נתמך" – כמשמעותו בסעיף 9(ב1)(5)(א) לחוק – הגדרנו את זה בתיקון מספר 7.

"חוק הספורט" – חוק הספורט, התשמ"ח-1988.

"מועדון ספורט" – כהגדרתו בחוק הספורט.

2. תחומי פעילות
תחומי הפעילות שבהם רשאי ארגון ספורט נתמך להשתמש בכספי התמיכה המגיעים לו לפי סעיף 9(ב1)(5) לחוק הם אלה:

(1) תמיכה בספורט העממי-חובבני וקידומו, ובלבד שלא תפחת מחמישים אחוזים מהיקף פעילותו כנדרש בסעיף 9(ב1)(5) לחוק, ובכלל זה -

(1) ארגון ליגות ותחרויות של ספורט עממי-חובבני.
(2) סיוע ומתן חסות לפעילויות של ספורט עממי-חובבני.
(3) ארגון השתתפות נציגות ישראלית בפעילויות ספורט עממי-חובבני בחוץ לארץ.
(4) קידום פעילות גופנית וספורט במקומות עבודה.
(5) שיווק וקידום המודעות לפעילות גופנית בקרב הציבור הרחב.

(2) הוצאות תפעול של ארגון הספורט הנתמך לרבות קיום קשרים בין לאומיים עם ארגונים דומים בעולם.

(3) אספקת השירותים המפורטים בתקנה 3 לאגודות ספורט או למועדוני ספורט, בין ללא תמורה ובין בתמורה שמשלמים האגודה או המועדון בעד חלקם בעלות השירותים. ורשאי ארגון ספורט תמך לתת מימון ביניים לאגודה או למועדון עד לקבלת התשלום מהם עבור אותם שירותים, ובלבד שייחתם הסכם בכתב לגבי אותם שירותים ומימון הביניים שיינתן. נחתם הסכם בכתב, רשאי ארגון ספורט תמך לדרוש בטוחות מהאגודות או מהמועדונים בעד אותו מימון ביניים, שיפורטו בהסכם האמור.

תקנה 2 בעצם עוסקת בארבעה אחוזים, מה שקראנו ארבעה אחוזים שאלה הכספים של המרכזים. תקנה 3 עוסקת בסוגי השירותים שהם יכולים לתת מהכספים של האגודות עצמן שבתיקון מספר 7 בעצם נקבע שהם יועברו ישירות לאגודות.

3. סוגי שירותים

סוגי השירותים שארגון ספורט נתמך רשאי לספק בתשלום לאגודות ספורט או למועדוני ספורט הם אלה:

(1) סיוע וייעוץ משפטי.
(2) סיוע וייעוץ בנושאים מקצועיים, כלכליים וחשבונאיים.
(3) רכישת פוליסות ביטוח.
(4) רכישת ציוד ספורט.
(5) העברה מרוכזת של תשלומים שאותם נדרשים אגודות ספורט או מועדוני ספורט להעביר לאיגודי ספורט או להתאחדויות ספורט.
(6) סיוע בהקמת קבוצות חדשות לפי הוראות שיפרסם הארגון לעיון אגודות ספורט ומועדוני ספורט.
יש לי כאן הערה לעניין אופן הפרסום ותכף אומר אותה כי אולי יש לזה פתרון.
(7) הקניית ידע מקצועי לספורטאים, למאמנים, לאוהדים ולנושאי משרה באגודות ספורט ובמועדוני ספורט וארגון כנסים ופעילויות הדרכה.

הבנתי שכאן רוצים להוסיף פסקה.

<נאור גלילי:>
לא כאן. בהמשך.

<מירב ישראלי:>
נכון. לגבי אופן הפרסום. אני חשבתי שאולי כדאי להגיד משהו יותר קונקרטי לגבי אופן הפרסום כדי שזה יהיה ברור שזה פומבי ומגיע לאגודות. 

<היו"ר עמרם מצנע:>
מה את מציעה?

<מירב ישראלי:>
בדרך כלל כאשר מדובר במשרדי ממשלה, אנחנו אומרים אתר אינטרנט או משהו כזה. אני לא יודעת אם זה רלוונטי למרכזים, אם יש אפשרות כזאת. איך התכוונתם לפרסם את זה כדי שיגיע לקבוצות? בעיקרון כתוב כאן שיש הוראות והסיוע לקבוצות חדשות יהיה לפי הוראות שאתם תפרסמו כדי שזה יהיה שוויוני. איך זה מופץ?

<נאור גלילי:>
אני רוצה שתבינו חלק מהדברים. כאשר מקימים קבוצות, מה שקורה באמת בשטח. יש פניות יזומות שלנו לישובים מסוימים כאלה ואחרים על מנת להקים קבוצות חדשות במדינה ויש פניות שבאות מהציבור, מהישובים עצמם, מאנשים שמשוגעים לדבר, שרוצים לעשות את זה, לפתח וכולי. אני לא רואה כאן איזשהו מנגנון שניתן לפרסם אותו.

<מירב ישראלי:>
זאת בעיה, כי לפי התקנות אתם צריכים לפרסם.

<היו"ר עמרם מצנע:>
יש לכם אתרי אינטרנט?

<נאור גלילי:>
כן.

<היו"ר עמרם מצנע:>
אז שיהיה בהם פרסום.

<נאור גלילי:>
גם באתר אנחנו מפנים את מי שרוצה להקים קבוצות.

<מירב ישראלי:>
לפני כן צריך להבין שזה מחייב אתכם. זאת אומרת, התקנות האלה מחייבות אתכם לפני שאתם בעצם מעניקים סיוע לקבוע הוראות. זה מחייב אתכם.

<היו"ר עמרם מצנע:>
הוראות שלכם, כל אחד בפני עצמו.

<מירב ישראלי:>
של המרכזים.

<יורם ארנשטיין:>
לכל אחד מהארגונים שלנו יש הוראות פנימיות. אנחנו קוראים לזה תקנות שבעצם הן מאושרות על ידי המוסדות העליונים שלנו, דירקטוריון ואסיפה כללית, ואנחנו נפרסם אותן.

<היו"ר עמרם מצנע:>
מה שנכתוב כאן, שיפרסם הארגון לרבות באתרי האינטרנט.

<מירב ישראלי:>
בסדר.

<יורם ארנשטיין:>
כשאני מסתכל על זה, יש כאן רק דבר אחד שחסר וזה סיוע לקבוצות קיימות. גם שם יש לנו מה שנקרא הוראות שהעברנו.

<היו"ר עמרם מצנע:>
היכולת שלכם או הזכות שלכם לפרסם נהלים ותקנות פנימיות שלכם, קיימות תמיד בכל נושא כל עוד הן לא מפירות את החוק או את התקנות. זה לגיטימי שכל ארגון מפרסם נהלים משלו. יש דברים שאנחנו בחוק או בתקנות מחייבים יש דברים שאתם עושים אותם ברשות עצמכם.

<מירב ישראלי:>
4. הכשרת נושאי משרה
(1) מנהל או יושב ראש של אגודת ספורט או מועדון ספורט, המקבלים תמיכה לפי סעיף 9(ב1)(3) או (4) לחוק, יעבור כתנאי לקבלת תמיכה כאמור, הכשרה בהיקף של ארבעים שעות לפחות, שיערוך מי שהוסמך לכך בידי ראש מינהל הספורט במשרד התרבות והספורט (להלן - ראש המינהל). תכנית ההכשרה תאושר בידי ראש המינהל, ובלבד שתכלול את הנושאים הבאים?

(1) תפעול ומבנה ארגוני באגודות ומועדונים, פיתוח קבוצה ואסטרטגיה. 
(2) אתיקה בספורט.
(3) ניהול תקציב, דוחות כספיים והיבטים חשבונאיים.
(4) השגת מימון  ציבורי וחסויות לפעילות.
(5) ניהול ספקים ורכש.
(6) ביטוח וניהול סיכונים.
(7) סוגיות במשפט ספורט.
(8) שיווק ופרסום.

כאן רציתם להוסיף פסקה.

<נאור גלילי:>
נכון. היבטי בטיחות בקיום אירועי ספורט. 

<קריאה:>
אולי את רוצה להוסיף את הרקע.

<מירב ישראלי:>
כן.  אני מבינה שהכוונה בעיקר להוראות של חוק איסור אלימות בספורט. הוראות חוק איסור אלימות בספורט בעצם מחייבות מינוי של כל מיני בעלי תפקידים כמו אחראי בטיחות, אחראי ביטחון, סדרנים וכל מיני דברים מהסוג הזה.  זה בעצם התנהלות באירוע ספורט. התנהלות בנושאים של ביטחון ובטיחות בעיקר. הרעיון הוא לתת במסגרת ההכשרה הזאת איזשהו רקע כללי והנחיות על ההוראות האלה ואיך מתנהלת קבוצה באירועי ספורט. אני מבינה שזאת הכוונה.

<זאב דיבסק:>
לא, זה לא מדויק. אם מותר לי להבהיר.  צריך לזכור שבמסגרת חוק איסור אלימות בספורט, מוטלות גם חובות מתוקף החוק על מארגן אירוע הספורט. 

<היו"ר עמרם מצנע:>
לא תמיד מנהל הקבוצה הוא גם מנהל האירוע.

<זאב דיבסק:>
לא. תרשה לי, בדיוק ניסיתי להסביר. יש בעצם שלושה בעלי תפקידים שהם מוגדרים פורמלית. אם אני מתחיל מהחלק העליון, זה מנהל בטיחות בספורט שזה אדם שעובר הכשרה מאוד מאוד ארוכה, כ-250 שעות לימוד, שהוא מהנדס וכיוצא בזה. השני הוא מנהל אירוע שאליו אתה התכוונת, שהוא מקבל באמת הכשרה די גדולה, מכיר את כל הדרישות גם של משטרת ישראל וגם של החקיקה הקיימת וכמובן גם דרישות בטיחות שנגזרות מתוקף תפקידו. העניין הוא שבחלק מהמקרים, נקרא לזה יושב ראש הארגון של הספורט, הוא גם משמש כבעל תפקיד באירוע וכרגע, במצב הקיים, בעצם הוא לא מקבל שום הכשרה. הוא לא יודע מה החובות שלו, הוא לא יודע מה האחריות שלו. זה היום במצב הקיים. 

<היו"ר עמרם מצנע:>
הוא צריך לקבל הכשרה.

<זאב דיבסק:>
הוא צריך לקבל הכשרה.

<היו"ר עמרם מצנע:>
אנחנו מדברים כאן על מה יהיה הסילבוס או הנושאים. צריך לכתוב כאן הדרכה בנושא החוקים.

<זאב דיבסק:>
אני הצעתי לכתוב היבטי בטיחות בקיום אירוע ספורט. זה נושא שיש לו השלכה מאוד מאוד רחבה.

<יעקב פרידברג:>
חשוב שהדברים יהיו ברורים. אתה מתכוון למשהו שמאוד ברור לנו מהו והוא בוודאי נצרך ואין ספק בזה שצריך הכשרה, אלא שההכשרה הזאת המהותית שאתה מבקש אותה  לבעל התפקיד שיהיה יושב ראש הארגון, אם התיקון יעבור, זה לא יכול  להיות כאן. אנחנו יכולים לומר כאן שבמסגרת כל הדברים שההכשרה שנושא המשרה יעסוק בהם, נעסוק גם בהיבטים בניהול אירוע ספורט אבל זה רק אודות הצורך בהכשרה כזאת והצורך בכך שיש לו את האחריות הזאת. המקור שיסמיך ויורה על ההכשרה לא יכול להיות כאן אלא הוא צריך להיות בחוק לאיסור אלימות.
<אורי שפר:>
הוא לא מתכוון לזה. יש כאן אי הבנה. אני חושב ששניהם אומרים אותו הדבר.

<יעקב פרידברג:>
אנחנו לא אומרים אותו הדבר.

<אורי שפר:>
אני חושב שכן ואני אנסה להסביר גם למה. משרד הכלכלה אומר מי שמנהל קבוצה או מנהל מועדון, חשוב שהוא ידע מה החוק מחייב גם בנושא בטיחות. את הפרק הזה, להביא מידע בנושא הזה, לא להכשיר אלא להביא את המידע, מבקש משרד הכלכלה לכלול בתכנית ולדעתי בצדק רב.

<יעקב פרידברג:>
עם זה אני מסכים לחלוטין.

<אורי שפר:>
זה מה שהוא אומר.

<היו"ר עמרם מצנע:>
אני חוזר על הצעתי. צריך כאן להיכנס עוד סעיף בו ייאמר הכרות עם החוקים הנוגעים לספורט.

<יעקב פרידברג:>
זה כבר קיים. כתוב כאן סוגיות במשפט ספורט. אני חשבתי שאפשר לומר היבטים בניהול אירוע ספורט. 

<היו"ר עמרם מצנע:>
זה לא רק בטיחותיים.

<יעקב פרידברג:>
זה כולל כמובן את העניין הבטיחותי.

<זאב דיבסק:>
על מנת למנוע אי הבנות לעתיד, אנחנו הרי מכירים את הדברים בתחומים קצת אחרים, חשוב מאוד שתהיה כאן האמירה המפורשת של בטיחות בקיום אירוע הספורט. אתה רוצה לקרוא לזה ניהול ובטיחות בקיום אירוע הספורט? אין לי בעיה אבל המילה בטיחות חייבת להיות כאן. בסופו של דבר חייבים להבין שבאמת אותו יושב ראש אגודה צריך להכיר ויש לו אחריות בעניין הזה.

<אורי שפר:>
אני אישית חושב שזה נכון. אני חושב שהנושא הזה הוא חשוב מעין כמוהו והוא צריך להיכלל בתכנית הלימודים הזאת כפרק.

<היו"ר עמרם מצנע:>
תוסיפו עוד סעיף על היבטים בניהול אירועי ספורט לרבות בטיחות.

<אורי שפר:>
בסדר גמור.

<זאב דיבסק:>
כתוב לפחות ארבעים שעות. אלה יכולות להיות גם 400 שעות.

<מירב ישראלי:>
הוספנו את פסקה (9).

(2) האמור בתקנת משנה (א), יחול על מי שמכהן בתפקיד מנהל או יושב ראש של אגודת ספורט או מועדון ספורט, במשך תקופה העולה על שנה אחת ולא עבר הכשרה כאמור.

זאת אומרת, יש לו שנה. גם אם יש תחלופה של בעל התפקיד, יש לו שנה לעבור את ההכשרה.

5. תוקף והוראת מעבר
(1) תוקפן של תקנות אלה למשך "תקופת הוראת השעה" כאמור בסעיף 3 לחוק להסדר ההימורים בספורט (תיקון מספר  7 – הוראת שעה), התשע"ד-2014 (להלן – תיקון מספר 7, הוראת שעה).
(2) על אף האמור בתקנה 4(ב), מי שמכהן בתפקיד מנהל או יושב ראש של אגודת ספורט או מועדון ספורט ביום תחילתן של תקנות אלה, רשאי להשלים את ההכשרה לפי תקנה 4 עד ליום י"ט בטבת התשע"ו (31 בדצמבר 2015) כאמור בסעיף 4 לתיקון מספר 7, הוראת שעה.
<היו"ר עמרם מצנע:>
הערות.

<נאור גלילי:>
יש לנו הערה והתייחסות בה נתקלנו בימים האחרונים ושיתפתי חלק מהחברים כאן. הייתה התחייבות של השולחן, של החברים כאן, לגבי חובות שגולשים לשנת 2015 למעט קבוצת - - -
<היו"ר עמרם מצנע:>
בוא נדבר על זה אחרי כן כי זה לא קשור לתקנות. נסיים את התקנות ונדבר על זה.

אפשר לאשר את זה?

<מירב ישראלי:>
כן.

<נאור גלילי:>
אפשר לשמוע את הניסוח הסופי של הסעיף שהוספנו?

<מירב ישראלי:>
כן. נוספת פסקה (9) לתקנה 4(א) שאומרת:

(9) היבטים של ניהול אירועי ספורט לרבות בטיחות.

זה כמובן כפוף עוד לניסוח של נוסח החוק במשרד המשפטים, אבל זה בגדול.

<היו"ר עמרם מצנע:>
אנחנו מצביעים. מי בעד אישור תקנות להסדר ההימורים בספורט (קביעת תחומי פעילות וסוגי שירותים של ארגון ספורט נתמך והכשרה לנושאי משרה), התשע"ד-2014?

הצבעה

בעד –  פה אחד
התקנות אושרו

<היו"ר עמרם מצנע:>
הוועדה מאשרת את התקנות.

<נאור גלילי:>
לאחרונה נוצרה בעיה קטנה, בעיה שעלתה במקרה וטוב שהיא הגיעה בשלב כזה מוקדם. הייתה התחייבות של השולחן ושל יושב ראש הוועדה, והיא גם כתובה, לגבי חובות שגולשים לשנת 2015 של אגודות שהן לא ליגת על בכדורגל ובכדורסל. הייתה התחייבות של צחי פישביין שמועצת ההימורים תישא בכל התשלומים של החובות ותקזז בשנת 2015 מהקבוצות שאמורות לקבל את ההקצבה שלהן לכיסוי החובות כמובן עם רשימה שתוגש מראש על כל המשתמע מכך.

מבקשים לעמוד בהתחייבות מאחר וליאור מכלף שהוא האיש האחראי על הנושא הזה כתב שם באופן ברור שאותנו זה לא מעניין, תתבעו את הקבוצות. הוא לא היה בישיבות. אותו דבר גם היועץ המשפטי, יאיר שילה, שאחרי כן הצטרף למסכת של המיילים, גם הוא אמר שהוא לא יודע, תספרו לי, תכתבו והוא יקבל החלטה. זה משהו שנוגד את הסיכומים שהיו כאן ואנחנו מבקשים לעמוד על הסיכומים.

<נטליה סטרחוב:>
הוא לא כתב שהוא לא יודע אלא הוא כתב חוות דעת משפטית.

<נאור גלילי:>
הוא כתב לי במייל.

<נטליה סטרחוב:>
בסדר, במייל, אבל זאת עדיין חוות דעת משפטית. זה לפי הבנתו, לפי לשון החוק. מה-1 בינואר 2015 המועצה אינה יכולה להמחות את הזכות. היא יכולה להעביר את הכספים לקבוצות ישירות ואנחנו יכולים גם לתת מקדמות. זאת האפשרות שהועלתה גם כאן. אתם תקבלו את זה ישירות מהקבוצות.

<נאור גלילי:>
זאת לא הייתה ההתחייבות.

<נטליה סטרחוב:>
זאת לשון החוק וכך כתוב במפורש.  אין בפני את נוסח החוק, אבל כך כתוב במפורש, אלא אם כן נקבל חוות דעת אחרת על פיה נפעל.

<יצחק לארי:>
אתה מצטט את ליאור ואת יאיר, אבל אנחנו פועלים על פי חוק. אנחנו ביקשנו חוות דעת משפטית. אני אדיש. מה-1 בינואר 2015 אומרים לי שאני הטוטו מעביר את כל הכספים ישירות לקבוצות ואין לי מנדט להעביר כספים שלא לקבוצות. אתם באים וטוענים, נכון, יש חובות שתגררו.

<קריאה:>
לא שטוענים. יש הבטחה.

<היו"ר עמרם מצנע:>
תכף נביא את הנוסח ונקריא אותו. בצד אישור החוק הייתה הבנה בין היושבים כאן, שאני פשוט ניסחתי אותה. בין משרד התרבות והספורט, הטוטו וכל מי שהיה כאן הייתה הבנה וניסחנו אותה שבמידה ויהיו חובות שלא יסולקו עד סוף שנת 2014, הטוטו ימצא את הדרך להעביר את הכספים אחרי שאתם תבדקו ותאשרו שזה אכן חוב. הניסוח שם כולל שאלה לא הקבוצות בליגות הבכירות, לקזז את החוב. היועצים המשפטיים צריכים לשבת ולמצוא לזה את הטיפול. זה היה הסיכום ובסיכום הזה צריך לעמוד.

<יורם ארנשטיין:>
אם אי אפשר לעשות את זה אחרי ה-1 בינואר, צריך לעשות את זה לפני ה-1 בינואר.

<היו"ר עמרם מצנע:>
לא, מה שאפשר לעשות לפני ה-1 בינואר, לעשות.

<יורם ארנשטיין:>
אם חוות הדעת המשפטית אומרת שאי אפשר לעשות את זה לאחר ה-1 בינואר, צריך לעשות לפני.
<נטליה סטרחוב:>
לא, זה לא מה שהיא אומרת. היא אומרת שאנחנו מעבירים ישירות לקבוצות.

<יורם ארנשטיין:>
כן, אבל רק מה-1 בינואר 2015.

<נטליה סטרחוב:>
מה-1 בינואר. נכון.  אנחנו מוכנים לתת מקדמה.

<היו"ר עמרם מצנע:>
תקשיבו למה שהוא אומר. הוא אומר לא ליצור את הבעיה הזאת של אחרי ה-1 בינואר, ואני מציע, אם יש לכם   חובות עליהם אתם יודעים, תעבירו להם כבר עכשיו.

<יצחק לארי:>
זה תלוי בהם. אתה צודק.

<היו"ר עמרם מצנע:>
נכון. אם יש לכם חובות שאתם כבר יודעים עליהם, תעבירו אליהם כבר עכשיו.

<נאור גלילי:>
השאלה אם יש נכונות לפתור את זה.

<היו"ר עמרם מצנע:>
נכונות יש. 

<נאור גלילי:>
היושב ראש הנכבד ניסח הסכמה.

<יצחק לארי:>
מה הציפייה שלכם? שנגדיל כסף לקבוצות?

<נאור גלילי:>
שלא יהיו חובות.

<יצחק לארי:>
כרגע, לא יהיו חובות, זה תלוי בכם. הקיזוז עד סוף שנת 2014, אתם מקבלים את הכסף ישירות למרכז ולכן רק אתם יכולים לקזז לקבוצה את החוב שלה.

<יורם ארנשטיין:>
זה מה שאנחנו עושים. 

<יצחק לארי:>
מה הציפייה שלכם? שנוסיף לקבוצות עוד כסף?

<יורם ארנשטיין:>
לא.

<יצחק לארי:>
אין לנו מנדט לזה.

<יורם ארנשטיין:>
לא, מהכסף שמגיע עד 2015.

<יצחק לארי:>
אמרנו שמהכסף המגיע ל-2015 - - -

<יורם ארנשטיין:>
לא לקבוצות. אלינו. 

<יצחק לארי:>
אמרתי, מהכסף המגיע ל-2015 לקבוצות, יצטרכו היועצים המשפטיים למצוא פתרון. 

<היו"ר עמרם מצנע:>
בואו נגיד שכולנו עומדים מאחורי הסיכום הזה ונדאג שהוא ימומש. עכשיו עוד לא הגענו ל-2015, תנסו להעביר רשימה של חובות. תנסו לסגור את החובות האלה.

<יורם ארנשטיין:>
אין ממה לקזז.

<נאור גלילי:>
אין מאיפה לקחת ולקזז כי עד סוף השנה זה חוב בפני עצמו ומעבר לזה יש, סתם דוגמה, 10,000 שקלים שגושים ל-2015. אין לנו בעיה לתת רשימה עד 1 לדצמבר אפילו, לתת רשימה עם כל החובות שגולשים לשנת 2015 ושמועצת ההימורים התחייבה להעביר לנו את הכספים בגין החובות הללו.

<אורלי פרומן:>
צריך לראות בדיוק את הניסוח. אתה אומר שגובה החוב הוא מעבר לשוטף של 2014 ולאחר שניסיתם במשא ומתן מול הקבוצה לגבות את החוב הזה.

<נאור גלילי:>
אין לנו דרך אחרת לגבות את זה.

<יורם ארנשטיין:>
אנחנו יודעים כבר היום מה החובות שיעמדו במרכז הפועל ב-31 לדצמבר 2014. כל אחד מתייחס על פי מה שמגיע לי ואנחנו מקזזים מכל אלה שחייבים. כבר היום אנחנו יודעים מה תהיה מצבת החובות. לקבוצות האלה לא קמה זכות נוספת השנה לפי מצבת החובות שתהיה בסוף השנה. 

<היו"ר עמרם מצנע:>
אני אקריא לכם מה כתוב.

"שנת 2014 תהיה שנת מעבר. החוק ייכנס לתוקף ב-1 בינואר 2015. מרכזי הספורט יפעלו להסדרת החובות של קבוצות הספורט. אם יהיו חובות לא מוסדרים, המועצה להסדר הימורים בספורט תסייע למרכזי הספורט על ידי מתן מקדמות ב-2015. המקדמות יינתנו על פי המקדמים ואמות המידה של המועצה להסדר הימורים בספורט. לא יינתנו מקדמות לקבוצות הליגה העליונות המוסדרות באמצעות בקרה תקציבית".

אנחנו נעמוד מאחורי זה כדי שזה יבוצע. צריך לראות עם היועצים המשפטיים איך פותרים את זה.
<הדס פרבר:>
אני מציעה שעורך דין שילה ידבר אתי ואני אנסה לרכז ביחד איזשהו פתרון שמקובל על כולם.

<קריאה:>
אם אתם יכולים לשתף את עורך דין גייר, אנחנו נשמח.

<אורלי פרומן:>
הדס, יאיר ונציג שלכם ייפגשו. הדס תרכז את הצוות ותנסה להגיע להסדרה.

<היו"ר עמרם מצנע:>
בסדר גמור. תודה רבה לכם. הישיבה נעולה.

<הישיבה ננעלה בשעה 10:30.>
